39. schôdza NR SR - 10.deň - A. dopoludnia
Dátum: 2014-10-29
Poslanec: Zajac, Pavol (KDH)
Druh vystúpenia: Vystúpenie v rozprave

8. Vážená pani podpredsedníčka Národnej rady, pán minister, pán spravodajca, dámy a páni, máme pred sebou v druhom čítaní návrh zákona o dani z príjmu, v ktorom ide o to, aby sa od podnikateľov, živnostníkov, ja k tomu pridávam od zamestnávateľov na Slovensku vybralo na budúci rok o 260 mil. eur viac. Tým občanom alebo kolegom, ktorí ešte rozmýšľajú v slovenských korunách, poviem, vláda ide na budúci rok týmto návrhom zákona vybrať o 7,8 mld. slovenských korún viac. Vláda Róberta Fica od svojho nástupu si podnikateľov, živnostníkov, zamestnávateľov vyberala ako svojich triednych nepriateľov. Zvýšila dane, odvody, zhoršila Zákonník práce a dnes prichádza s návrhom zákona, ktorý percentuálne nedvíha daň, ale spôsobom odpisovania, čo je pre bežných občanov pomerne dosť ťažko pochopiteľné, spôsobom odpisovania ide vybrať od zamestnávateľov o 260 mil. eur viac na budúci rok. Pani kolegyni Vaľovej sa to možno nepáči, ale tak sa to píše v dôvodovej správe tohto návrhu zákona, kde je to je podrobne rozpísané, akým spôsobom sa vyberie od podnikateľov živnostníkov, zamestnávateľov o 260 mil. eur viac, 7,8 mld. slovenských korún. Samozrejme, aj spôsob predkladania toho návrhu zákona, že už o ňom rokujeme, asi trikrát bol prerušený, že tu namiesto pána ministra financií sedí pán minister Vážny. Možno to je čaro nechceného. Možno je to čaro nechceného, to, že médiá v týchto dňoch v kuse píšu o tom, ako budú vlaky bezplatne pre dôchodcov a študentov, podotýkam všetkých dôchodcov a všetkých študentov, to znamená bezplatné vlaky. Nie zadarmo, tie vlaky nebudú zadarmo! Tie vlaky budú našu spoločnosť stáť milióny a milióny eur. Nebude stačiť ani tých 13 mil. eur naviac, ktoré vláda pridala ku dotácii 205 mil. eur, čiže nebude stačiť ani tých 218 mil. eur. Bezplatné vlaky pre všetkých dôchodcov, to znamená aj tých dôchodcov, ktorí majú dôchodok na úrovni 800, 900, 1 000 eur. Nie je ich veľa na Slovensku, ale máme aj takých, aj tí budú mať bezplatné vlaky, aj študenti z rodín, ktorí nie sú sociálne odkázaní, ktorí sú z dobre zabezpečené finančných rodín, aj tí budú mať bezplatne zadarmo vlaky. Toto v dnešných dňoch hrajú médiá. Toto je jedno z opatrení toho sociálneho balíčka, ktorý SMER ohlásil na svojom sneme, je to predvolebný balíček, ktorým si takto vláda Roberta Fica chce kúpiť svojich voličov, ale niekto to musí zaplatiť. Aj tie bezplatné vlaky niekto musí zaplatiť a to sú všetci daňoví poplatníci, ktorí platia dane a odvody. Aj tí, ktorí bývajú v okresoch, kde ani meter koľajnice nie je, veľa ich je na východnom Slovensku, aj tí budú musieť sa skladať na bezplatné vlaky. Ozvali sa už prevádzkovatelia autobusových liniek. Včera na moje prekvapenie, skúste si to prečítať, páni kolegovia zo SMER-u, Košická župa sa ozvala, na čele s vaším nominantom sa ozvala Košická župa. Síce ústami hovorkyne, lebo predsa by sa to pánovi Trebuľovi veľmi do úst nehodilo, aby kritizoval vládu, veľmi dlhé vyjadrenie Košickej župy, ktorá sa sťažuje na to, že vo viacerých okresoch Košickej župy vlaky nie sú, boli zrušené a autobusy sú dominantnou dopravou v tomto kraji. Aj oni sa ozvali. Dámy a páni, aj bezplatné vlaky pre všetkých študentov a dôchodcov, aj tých rakúskych, ktorí sa budú môcť voziť na Slovensku bezplatne, sa poskladajú všetci daňoví poplatníci. A kdesi to treba vybrať! Kdesi to treba zobrať! PR poradcovia SMER-u povedali, podnikatelia, lekári, notári, živnostníci nie sú naši voliči, od tých to vyberieme, 260 mil. na budúci rok. A k tomu musím ešte pripomenúť pozmeňujúci návrh pána spravodajca Kamenického z júna tohto roka, pri DPH-čke, keď ste vaším pozmeňujúcim návrhom zaviedli to, že DPH sa nezníži na 19 %, tak ako to bolo v zákone, a vaším pozmeňujúcim návrhom v návrhu zákona, teda štátneho rozpočtu na budúci rok, sa píše, že zachovanie sadzby DPH na úrovni 20 % vaším pozmeňujúcim návrhom sa vyberie o 235 mil. viac na budúci rok. Spolu s týmto návrhom, ktorý máme dneska v druhom čítaní o dani z príjmu je to podľa vládneho materiálu návrhu štátneho rozpočtu, je to 492 mil. na budúci rok. Pozmeňujúcim návrhom pána Kamenického, keď sa nezníži DPH, a týmto návrhom o dani z príjmu na budúci rok štát, vláda vyberie od podnikateľov, živnostníkov, zamestnávateľov a občanov, lebo aj občania platia DPH, 492 mil. eur viac. To som si nevymyslel, to je v návrhu štátneho rozpočtu. Pre tých, ktorí rozmýšľajú ešte v slovenských korunách, je to 15 mld. slovenských korún, ktoré na budúci rok vláda vyberie jedným pozmeňujúcim návrhom a návrhom z dani z príjmu, ktorý máme pred sebou. Keď mám hovoriť len o tomto návrhu zákona, o tých 260 mil., myslíte si, že to v súkromnom sektore, v tých firmách, u tých živnostníkov nebude chýbať? Ak budú musieť zaplatiť takto vyššie dane, myslíte si, že im nebude to chýbať na technologický rozvoj, na nákup nových strojov? Možno budú viacerí títo zamestnávatelia musieť prehodnotiť aj počet svojich zamestnancov. To nie je o tom, že fiktívne vyberiete 260 mil. Tých 260 mil. vyberiete od reálnych firiem, od reálnych živnostníkov. A tí budú musieť prehodnocovať, či nastane rozvoj, či prijme ešte ďalšieho zamestnania, či kúpi nejaký nový stroj alebo technológiu, alebo nekúpi a neprijme toho nového zamestnanca, lebo musí zaplatiť vyššie dane, alebo možno musí prehodnotiť, či ten počet zamestnancov, ktorých má dneska, či nemusí znížiť. To sú reálne problémy, reálnych ľudí. A preto som na tlačovke musel povedať a tu to zopakujem, vláda ide ošklbať občanov Slovenska, podnikateľov, zamestnávateľov o 500 mil. eur na budúci rok. Darmo bude Robert Fico ukazovať svoju slávnu tabuľu sociálneho balíčka, kde jednou rukou ukazuje, ako dáva občanom určité, cez určité opatrenia nejaké sociálne výhody, ale my sme urobili tabuľu, kde ukazujeme druhú ruku Roberta Fica, kde berie občanom. Aj vaším pozmeňujúcim návrhom, pán spravodajca, zoberie podľa toho, čo ste napísali do návrhu štátneho rozpočtu, 235 mil. občanom a podnikateľom. To je tá druhá ruka Roberta Fica, ktorá berie občanom. Ešte pripomeniem vianočné dôchodky. Jednou rukou sa priemerne dáva 12 eur, navyšuje sa o 12 eur vianočný dôchodok a na dani z príjmu tým, že sa nezníži, podľa priemernej spotreby domácnosti jedného dôchodcu som vypočítal, že to bude 35 eur, ktoré dôchodca zaplatí v priebehu roka naviac. Jednou rukou 12 eur mu dáme, druhou rukou mu cez nezníženú DPH 35 eur v priebehu roka zoberieme. A toto musíme našim občanom vysvetľovať. Jednou rukou celý národ oblbneme - bezplatné vlaky. Prečo všetkým? Prečo, keď už táto vláda chcela sociálne rozmýšľať, nerozmýšľala nad tým, že budú mať vyššie zľavy študenti z rodín, ktoré sú sociálne odkázané, nebol by to až taký problém to takto oddeliť. Veď aj dneska sa títo študenti a dôchodcovia musia zaregistrovať. Áno, mohli by sa zaregistrovať a odkontrolovalo by sa, že len študenti zo sociálne odkázaných rodín, že len dôchodcovia do určitého príjmu. Prosím, ak sme na tom tak dobre, že už vlaky bezplatné môžu byť. Veľmi rád by som počul, v ktorej krajine sú bezplatné vlaky. Neviem, aká je situácia v Severnej Kórei, či sú tam bezplatné vlaky. Myslím si, že ani vlaky tam nie sú bezplatné. Takže mohli sme ísť do určitých úľav pre týchto sociálnych, sociálne odkázaných študentov alebo dôchodcov do určitého príjmu. Ale dať to všetkým? Aj syn premiéra Róberta Fica bude mať bezplatne vlaky. Počúvam, že aj, aj dôchodcovia rakúski budú mať bezplatne. A toto hrajú všetky médiá. A tento zákon o dani z príjmu, kde cez nejakú odpočítateľnú položku sa zoberie 260 mil. Nuž, kto už by tomu rozumel, že? To je tá druhá ruka, ktorá berie. Keď sa mám vyjadriť k niektorým častiam tohto návrhu zákona, tak jedno z najperfídnejších opatrení, ktoré tu je, je spôsob odpisovania budov, administratívnych budov, keď doteraz boli v odpisovej skupine do 20 rokov, teda 20 rokov a teraz jedným opatrením budú sa odpisovať, tieto budovy 40 rokov. A prečo hovorím o perfídnosti? Nuž preto, lebo tí podnikatelia, živnostníci, ja viem, že možno keby tu bol pán minister financií, povie, my ideme proti developerom. Ale ja poznám aj živnostníkov, ktorí zrekonštruovali budovu, a dnes sú to administratívne priestory a ten živnostník si na to zobral úver od banky a veľmi ťažko ho spláca. Nájmy dneska v administratívnych nových budovoch na východe Slovenska nie sú také ako v Bratislave. V návrhu zákona sa nehovorí len o tom, že idete po veľkých developeroch. Aj malý živnostník na východe Slovenska kúpil alebo mal budovu, ktorú zrekonštruoval na administratívne spôsoby, zobral si úver, nastavil si podnikateľský plán, odpisovanie na 20 rokov. Odrazu bum! Opatrenie na 40 rokov! V preklade to znamená, na budúci rok bude mať na tejto budove odpisovanie, náklad oveľa nižší a daňový základ bude mať oveľa vyšší, z ktorého zaplatí teň daň, túto daň. Keď sme sa o tom bavili u nás na klube, jeden kolega sa tak zamyslel a hovorí: "Veď títo malí živnostníci a podnikatelia, ktorí takto si postavili tieto budovy, veď oni si za 40 rokov to nestihnú ani odpísať!" Lebo, lebo viete, ako podnikateľ, živnostník nestavia budovu v dvadsiatich rokoch. Možno v Bratislave tí chlapci, ktorí majú oteckov v správnych finančných skupinách, tí možno áno. Ale normálny poctivý živnostník si rekonštruuje alebo postaví administratívnu budovu možno niekedy v 35, v 40 rokoch, keď už 15 rokov poctivo podniká, a teraz v 40 rokoch postaví tú budovu a má ju odpisovať 40 rokov ďalších. Nuž dožije sa, nedožije? Ja si myslím, že to títo menší ani, ani nestihnú odpísať. Môžeme sa baviť o veľkých firmách, ktoré sú dedené a predávané a kupované, ale pri týchto živnostníkoch, oni to nestihnú ani odpísať. A, samozrejme, ministerstvu financií sa toto opatrenie, toto opatrenie z ich pohľadu bude najúčinnejšie, lebo títo podnikatelia, živnostníci, tieto budovy majú priznané v daňových priznaniach, je tam priznaná aj ich cena, dátum obstarania, to znamená, na budúci rok nič, len namiesto odpisovania na 20 rokov, na 40 rokov, tam bude z pohľadu ministerstva financií najrýchlejší zisk, najjednoduchší. A on je aj vyčíslený, 68 mil. Ďalšie zmenené spôsoby odpisovania sú v desiatkach miliónoch eur, nebudem sa im podrobne venovať. Dotknem sa opatrenia, ktoré bolo pomerne aj v médiách dosť pertraktované a rozprávalo sa o ňom veľa a bolo pomerne dosť hlúpe, a minister financií z neho pomerne dosť rýchle ako vycúval, až mi to pripadalo, že bol vypustený určitý balónik, opozícia, médiá doňho strieľali a minister financií ho stiahol. Ale on ho nestiahol úplne, to vysvetlím. To bolo to opatrenie, keď na určité teda tovary, nástroje mohli podnikatelia podľa pôvodného návrhu zákona odpisovať iba 80 % z obstarávacej ceny a boli taxatívne vymenované, že ktoré teda tieto položky si môže podnikateľ odpočítať len 80 %, lebo podľa návrhu zákona to určite využíva aj na vlastné potreby. Bolo to pomerne dosť hlúpe, lebo život je trošku zložitejší, a prišiel pozmeňujúci návrh na finančnom výbore, kde kolega Kamenický to predniesol aj po určitej debate s opozičnými poslancami a s ministrom financií, kde bude môcť podnikateľ si sám určiť, koľko percent z tohto, z obstarávacej ceny používa na podnikateľské prostriedky a koľko percent na súkromné. A stretlo sa to s kladnou odozvou aj u niektorých mojich kolegov v opozícii. Ja celkom nezdieľam to nadšenie. Je to lepšie, ako to bolo predtým, ale vystavujeme podnikateľov určitému riziku, keď ten podnikateľ v dobrej viere si určí, a poviem príklad, lebo to je asi najlepšie, nebudem hovoriť o fotografovi, ten bol veľakrát spomínaný s tým fotografickým prístrojom, ale poviem, živnostníka, stavbára, ktorý si kúpi vŕtačku nejakú kvalitnejšiu za 500 eur, a keďže aj ju používa naozaj na podnikanie, si určí, že ju používa na podnikanie na 100 %. A daňová kontrolórka alebo kontrolór teraz povie, že nie na 100 %, škrtám vám tieto náklady len na 90, určite tú vŕtačku používate aj občas doma, určite ste aj doma si navŕtali nejaké diery. A teraz kto komu bude dokazovať, na koľko percent používal tú vŕtačku pre podnikanie, alebo či ju používal aj na súkromné potreby? A tak by sme mohli pokračovať aj s ďalšími materiálmi. Skrátka, ten podnikateľ, živnostník bude v priamej konfrontácii s daňovým kontrolórom a budú sa naťahovať o to, že koľko percent nákladov si z príslušného napr. nástroja alebo z ďalšej veci mohol použiť do daňového priznania. A dostaneme ich do určitej podľa mňa právnej neistoty. A bude veľmi záležať od toho príslušného daňového kontrolóra, ktorý bude používať, čo koľko mohol a koľko nemohol použiť na svoje náklady. Takže to prvé opatrenie, kde bolo taxatívne vymenované, bolo zlé. Teraz je to nechané na vôľu toho podnikateľa, ale podľa mňa bude tam určitá právna neistota. Keď sa vrátim ešte k odpisovaniu budov z 20 na 40 rokov, tak musím povedať, v laviciach máme rozdaných asi 15-16 pozmeňujúcich návrhov. Áno, je tam pozmeňujúci návrh môjho kolegu Jozefa Kollára, ktorý navrhuje, aby len tie budovy, ktoré budú po 1. 1. 2015 zahrnuté do účtovníctva, aby len tých budov sa to dotýkalo, odpisovanie na 40 rokov. A tie budovy, ktoré boli doteraz, aby dobehli tých 20 rokov. Naozaj sa mi zdá to opatrenie retroaktívne voči tým podnikateľom, ktorí tie budovy postavili za tých podmienok daňových a odpisovania, ktoré bolo dané predtým. Keď toľkokrát bolo pri tomto návrhu zákona spomínané to odpisovanie áut, limit na odpisovanie áut, tak prečítajte si v dôvodovej správe, 2,5 mil. len to má priniesť štátnej kase. Znova to bolo taký trošku headline, taký balónik tohto návrhu zákona. Ale v lavici som objavil aj pozmeňujúci návrh, mimo ďalších pozmeňujúcich návrhov mojich kolegov z opozície, ktoré sú dobré, a podporíme, ale objavil som návrh, pozmeňujúci návrh pána kolegu Kondróta a ten sa dotýka poplatkov za hráčske automaty. Čítal som si ten návrh. Vyzerá, že ten návrh sprísňuje určité podmienky pre tých, ktorí by chceli zo zahraničia priviesť tu ďalšie automaty. V susednej Českej republike, určite ste si všimli, že nová vláda ide dosť tvrdo proti prevádzkovateľom hracích automatov, kasín. Naozaj chce zaviesť systém, keď sociálne odkázaní ľudia, ktorí poberajú sociálne dávky, alebo ľudia, ktorí sú v exekúcii, nebudú môcť teda hrať v týchto hracích automatoch a kasínach. Fandím vláde českej v tomto smere. Aj na Slovensku by sme niečo také potrebovali. A už sa ukazuje, že títo prevádzkovatelia hracích automatov budú musieť zatvárať niektoré svoje herne a hrozí tu, že by prišli možno na Slovensko. Takže takto vyzerá tento pozmeňujúci návrh, ale ja by som chcel počuť od navrhovateľa, dneska je to pán minister Vážny, ktorý tu zastupuje pána ministra, chcel by som počuť, či sa vláda, teda plne podporuje a stotožňuje s týmto pozmeňujúcim návrhom a preberá zaňho takto aj zodpovednosť. Bol by som nerád, aby v tom pozmeňujúcom návrhu bola nejaká, prepáčte mi za výraz, habaďúra, ktorou sa bude tento pozmeňujúci návrh tváriť, že ide proti prevádzkovateľom hracích automatov a sprísňuje podmienky, a nakoniec o mesiac zistíme, že vlastne sa týmto, ktorí prevádzkujú hazardné automaty, vlastne umožnilo, aby tu bol ešte väčší boom. To by som bol veľmi nerád. Takže chcem počuť od navrhovateľa, či preberá legislatívnu záruku za tento pozmeňujúci návrh. Niežeby na našich hlasoch záležalo, pán minister, máte hlasov 83, my vás tu vlastne iba celý čas zdržujeme, veď vlastne po prijatí zákona vo vláde by rovno sa mohlo len v pléne hlasovať v treťom čítaní a opozícia by maximálne mohla v médiách sa k tomu vyjadriť. Ale je to naša povinnosť, kontrolná povinnosť opozície voči vláde. Keď som hovoril o tom, že boli určité rokovania s ministrom financií medzi prvým a druhým čítaním, podarilo sa aj mne s kolegom Švejnom určitú drobnosť vylepšiť v pôvodnom návrhu zákona. Je to naozaj drobnosť, ale možno niektorým podnikateľom pomôže. V pôvodnom návrhu zákona bolo, že keď podnikateľovi niekto sprostredkuje obchod, bude si môcť ten podnikateľ, pre ktorého bol obchod sprostredkovaný, dať do nákladov iba 10 % zo sprostredkovaného obchodu. Zbytok bude musieť, ak teda zaplatí viacej za sprostredkovanie, bude musieť zdaniť v plnej výške. No, to sa nám teda nezdalo fér, ani sa nám to nezdá fér, a preto sa nám podarilo vyrokovať aspoň navýšenie na 20 % a takýto pozmeňujúci návrh nám prešiel na finančnom výbore, hoci náš osobný názor je aj s kolegom Švejnom, že teda prečo by to mal štát nejako obmedzovať. Určite sú prípady obchodu, zložitých obchodov, kde to sprostredkovanie môže byť aj vo väčšej percentuálnej miere ako desať alebo teraz by to malo byť 20 %. Ale nedalo sa viacej vyrokovať ako 20 %, to je odkaz pre tých, ktorí sa na nás aj obrátili s touto požiadavkou. Jedna dobrá vec je v tomto návrhu zákona a mám pocit, že o nej ešte nikto nehovoril z vystupujúcich. Ako človek, ktorý vzišiel z komunálnej politiky, musím povedať, že jedným paragrafom sa mení podiel obcí a miest na dani z príjmu fyzických osôb z doterajších 65,4 % na 68,5 %. Takže obce a mestá dostanú z tejto dane z príjmu fyzických osôb vyšší podiel. Predpokladám, že po rokovaniach so ZMOS-om k tomu došlo. Ale nič to nemení na tom, a tým už budem končiť, že vláda týmto návrhom zákona vyberie od podnikateľov, živnostníkov, tým, že zmení odpisovanie, vyberie 260 mil. len na budúci rok. A spolu s pozmeňujúcim návrhom, keď sa nezníži DPH, vyberie od firiem, ľudí skoro 500 mil. eur na budúci rok. Preto tvrdím, že konsolidáciu verejných financií na budúci rok budú mať na pleciach občania, firmy, živnostníci, dohodári. Takýto návrh zákona, ktorý zhoršuje podnikateľské prostredie, ktoré už od nástupu vlády Roberta Fica aj tak je vo veľmi zlom stave, a tento návrh zákona ho ešte zhoršuje, nemôžme v žiadnom prípade podporiť.